124
Gway ma Dawuu’d jin ta gway jin yuḵu mmo/ii ka gagamis mo.
1 Waḵki/ a’di midi diki ’taki ta Tap̱a jin di’di ’ko’d gwar bana mo tani,
dhalka Israyiil o gwo mo shwane/ –
2 waḵki/ a’di midi diki ’taki ta Tap̱a jin di’di ’ko’d gwar bana mo shwane/
ki ’kwani ’kon mmocu mis ap̱o/ ana mo,
3 dhali yan’ko’d uni mini ’taki los ana ki ’kolo’c ki e mo,
ka nyor buni jin ’thakina uni ap̱o/ ana mo.
4 Dhali yan’ko’d agannu/ yi’de/ midi ’taki dhi’th ana sho’k ka pupush mo,
dhali yi’de/ jin mishi’da ŋwac̱a/ midi ’taki kum ana ’twa/a ’cesh mo,
5 dhali yan’ko’da p̱o/ ana mo tani yi’de/ jin wuluski eŋ ḵuthar mo.
6 Mom’bor mii gom Tap̱a mo,
a’di jin diki c̱i ana
ki shem buni mmo’kwar mo.
7 Ana yekina me’d ’dii
’pena gume/ ma mancesh to jin cesha a’di to mo,
dhala gume/ ’ce’dki bwa mo
dhali ana yekina mo.
8 Mowoṯẖ bana a’di diki’d e gway gi Tap̱a mo,
a’di jin uḵki momis dhali mony’cesh mo.