89
Gway jin yedhu a/Eṯẖaan sho’k jin ta Wathi/ ma Asraah mo.
1 Aha/ mina yuḵ gway gom mo/en pini jin ṯelu sho’k mo, ayy Tap̱a, ki sule/ sule/ mo.
Ki ’twa/ pem mo tani aha/ mina bah gwo gom mo ma isiŋ ganam pini eya risa nyaḵum yil gi ’kwaniny’cesh mo.
2 Haali/ mo/en pini jin ṯelu sho’k mo tani a’di ṯelkunu ki sule/ sule/ mo.
Mo ma isiŋ ganam pini a’di rwa’ckunu mo me’d momis mo.
3 /E ki o gwo mo ki: Aha/ gamkina gwo me’d ki jin ’dem pem jin kwanyka/ mo.
Aha/ thulkina gwo me’da p̱o/ goma Dawuu’d jin ta c̱iŋkinam pem mo.
4 Aha/ mina ṯel emen pini sho’k ki sule/ sule/ mo,
dhali nyaŋa ḵursi ma maliḵ pini goma risa nyaḵum yil gi ’kwani mo.
Doshi ma dhali ’cunycuri yan mo.
5 Dhalki momis maŋ momer pini mo, ayy Tap̱a,
dhali mo ma isiŋ ganam pini e dhana tul ’kup̱ gi ’kwani kun ḵogu mo.
6 Haali/ kaja a’di jin di’d e momis gunn kun uḵu jin minu kar ka p̱ar nyaḵki Tap̱a mo?
Kaja ibwaman uni gi momis jin wakina e ki Tap̱a mo?
7 Arumgimis a’di jin ḵo/kunu eya dhana tul ’kup̱ gi ’kwanim piti kun ḵogu mo,
a’di jin caaca mo dhali jin ta’da pure/ mo ap̱owa ris uni ’baar mo kun ’kamki a’di is mo.
8 Ayy Tap̱a Arumgimis gi momis mo,
kaja a’di jin ta jima dem dem me’d /e mo? ayy Tap̱a,
nyaḵki mo ma isiŋ ganam pini jin ’kamki /e is mo.
9 /E jikina ji ap̱o/ yi’de/ jin birki bakal mo.
Ki lanthinem pini jin cukina a’di mis mo tani /e doshki uni mo.
10 /E siri’ckina Rahab ap̱o/ ki sho’k mo me’d buŋgwar isa goŋgoro/ mo.
/E ḵwa/ki ’kwani kun ta ’kup̱ ki /e ’twa/ mo ka bim pini jin c̱a’bki dem dem mo.
11 Momis ta kum pini mo dhali mony’cesh si’da/ ta jim pini mo.
Mony’cesh dhala ris to ’baar kun ’kon e a’di mo tani, /e ḵa’bki uni mo be.
12 Abora bim poros dhali abora biny cam /e uḵki uni mo.
Wosh ma Tabur dhali Wosh ma Harmuun uni ’kunykina bwa gom gway pini mo.
13 /E takin ga bim pini jin c̱a’bki dem dem mo.
Me’d pini ’bitha’bi’th mo, me’da bim poros pini turatur mo.
14 Mo ma ḵar/e dhali mo jin dhunuwa dhu ka p̱o/ uni ḵa’bkina ḵursi ma maliḵ pini mo
dhali mo/en jin ṯelu sho’k mo dhali mii ma isiŋ ganam pini mo uni iikini bwambori /e mo.
15 Mom’bor mii gom ’kwani kun mishi cuu mo e mo ma tul ’kup̱ jin yuḵuwa yuḵ mo,
uni gun iikin mo, ayy Tap̱a, e moŋkush gi jis/em pini mo,
16 uni gun ’de’k gway isi mis gom gway pini ka tee ’baar mo,
dhali kar mo ma ḵar/em pini ki ca mo.
17 Haali/ /e ta monyca gom mom’bi’th is buni mo.
Ki mii ma ’them pini mo tani cem bam karkunu ki ca mo.
18 Haali/ agoŋgoro/ gi me’d bana mo tani a’di ta ji gi Tap̱a mo,
amaliḵ bana mo tani a’di ta ji gi A’din ’De/ jin Ḵogu jin ta jima Israyiil mo.
19 Haali/ ’pena dhamo/ mo tani /e ṯorki gwo ki tonyjan mo
ki a’dim pinin ’de/ jin ta isiŋ gana/ mo dhali o a’di gwo mo ki:
Aha/ karkina toŋ’kup̱ ’dolkon ap̱o/ jan ’de/ a’di jin c̱a’bki dem dem mo,
dhali aha/ karkina a’di ki ca, a’din ṯal ’de/ yan jin kwanyu/ mo ’peni ’kwani mo.
20 Aha/ gamkina Dawuu’d mo a’di jin ta c̱iŋkinam pem mo.
Ka yin pem jin ḵogu mo tani aha/ ki ’koshki a’di mo.
21 Wakan me’d pem midi diya p̱o/ a’di ki sule/ sule/ mo.
Abim pem si’da/ midi ’bi’th a’di is mo.
22 Uni gun ta ’kup̱ ki a’di mo tani uni mini ’koki p̱i a’di e ki yuḵ mo.
Uni gun ta thus ki thus mini ’koki kar a’di mo mmokar is ki gwa’d mo.
23 Aha/ mina siri’c uni gun ta ’kup̱ ki a’di ki sho’k ibwambori a’di mo.
dhali dher uni gwahan is bwa ka ’cesh mo uni gun shi/ki a’di i e mo.
24 Mii ma isiŋ ganam pem dhali mo/en pem jin ṯelu sho’k mo tani uni mini nyaḵ ’ko ki a’di mo be,
dhali ki gway pem mo tani cem piti minu kar ki ca mo.
25 Aha/ mina kar me’d piti ap̱o/ ḵumma/ yi’de/ mo
dhali me’da bim poros piti ap̱o/ yi’de/ kun son mo.
26 A’di midi ’ther ko e aha/ mo dhali o gwo mo ki: /E tana Ababam pem mo,
jin ta’da Arumgimis pem mo, dhali Wosh jin ta bway mowoṯẖ pem mo.
27 Dhali aha/ mina kar a’di mmota abwanyara/ mo,
a’di jin eḵa/ eḵ mmobol imaliḵ gi mony’cesh e mo.
28 Mo/en pem jin ṯelu sho’k mo tani aha/ mina karki a’di gom a’di ki sule/ sule/ mo.
Dhali gwom pem jin gamka/ me’d mo midi dosh mmorwa’ckunu a’di gom a’di mo.
29 Aha/ mina ṯel jil piti sho’k ki sule/ sule/ mo
dhali aḵursi ma maliḵ piti mina e wa ka tee gi momis mo.
30 Waḵki/ uc̱im piti mini dhal gwoŋḵan pem jin c̱inu ’pen mo
dhali ’koki ii isi me’d gwoŋḵan kun onu mo tani,
31 dhali waḵki/ uni ki p̱uu gwoŋḵan pem kun bahu mo
dhali ’koki dhu gwoŋḵan pem kun ’kwarkunu mo tani
32 yan’ko’d aha/ mina c̱i uni ajisa gom gwondhaŋ buni ki cwam pem mo
dhali miinthus buni ki gulu’c jin miga/ dor uni mo.
33 Hili aha/ mina joc̱ mo/en pem jin ṯelu sho’k ’peni a’di yisa,
walla aha/ mina ta thus gom mii ma isiŋ ganam pem yisa.
34 Aha/ mina diki p̱uu gwo jin gamka/ me’d mo
walla aḵ gwo e mo jin piyi’d ’peni ’twam pem mo.
35 Me’d ’de/ ki sule/ aha/ okina gwo isi ’baar mo mmothul gwo me’da p̱o/ gom mondhelel pem mo.
Dhali aha/ mina diki ta aṯor goma Dawuu’d mo.
36 Jil piti midi ’dim ’kup̱ ki sule/ sule/ mo,
dhali aḵursi ma maliḵ piti midi di ki sule/ me’da tente/ ibwambori jis/em pem mo.
37 Me’da ppe mo tani a’di midi ṯel sho’k ki sule/ sule/ mo.
A’di midi dosh ki morwa’c is mo ki momis ’kon mmo’dim ’kup̱ mo.
Doshi ma dhali ’cunycuri yan mo.
38 Hili shwane/ /e biṯkina biṯa sho mo dhali ruḵa/ ruḵ mo.
/E ’tu’dkunu mo ka nyor ap̱o/ a’dim pini jin ’koshkunu ki monyca mo.
39 /E waṯki gwom pini jin gamu me’d mo gi c̱iŋkinam pini mo.
/E ki shi/ toŋ’kup̱ piti is e bu’da’cesh mo.
40 /E ki yu’d agoŋ piti mo.
/E ki kar mom piti jin ṯenu gwo mmokup̱ mo.
41 Aris uni gwansan kun pekin mo uni dilki a’di to mo.
A’di c̱ikunu gura/ ki imannyaḵ ’kom piti mo.
42 /E ki kar me’da bim poros gi a’di jin ta ’kup̱ ki a’di ki ca mo.
/E ki dhuwa ris uni gun ta ’kup̱ ki a’di mmo’kuny bwa mo.
43 Nye, /e ki doḵ shemen gandal piti jin kaaka ka nyaŋ’ko’d mo.
Dhali /e diki kar a’di mmodosh mo e mo ma mee mo.
44 /E ki joc̱ cwa ma maliḵ ’peni me’d piti mo
dhali /e ki biṯa ḵursi ma maliḵ piti a’cesh mo.
45 /E ki kara teem piti ki kuṯ kuṯ mo ateem piti jin tana a’di dhuru’c mo.
/E ki tash a’di is ki mo ma ’the is mo.
Doshi ma dhali ’cunycuri yan mo.
46 Ki mo gi wakata, ayy Tap̱a, imina /e bag is pini ki sule/ sule/ kan mo?
Ki mo gi wakata, imin ma nyor pini pur me’d o’d kan mo?
47 Kayi gwo e mo ma, ayy Tap̱a, mondiki/e wana bar piti kata mo?
Dina /e ki p̱ar e mom pini jin uḵa /e to di bwa ’te/ goma ris iya/ gi ’kwani mo?
48 Wathi/ jana sa/ imidi di ki e mmodiki p̱ar wu e mo?
Dhali kaja si’da/ imidi misha ḵashiram piti woṯẖ ’peni mom’bi’th ma Haawiya mo?
Doshi ma dhali ’cunycuri yan mo.
49 Tap̱a, mane mo/en pinin dhamo/ yin jin ṯelu sho’k mo,
a’di jin tana /e isiŋ gana/ a’di jin thulkina /e aDawuu’d gwo me’da p̱o/ mo?
50 Kayi gwo e mo ma, ayy Tap̱a, c̱iŋkinam pini c̱inu gura/ mo be.
Kayi gwo e mo ma, ki aha/ ḵalkina asor gi ’kwani gwansan eya bor pem mo,
51 a’di jin ṯẖunykina ’kwani kun ta ’kup̱ ki /e ’twa/ is mo, ayy Tap̱a,
a’di jin miikina uni ka maḵ mo, ŋaṯgin gi a’di jin ’koshkina /e ki monyca mo.
52 Mom’bor mii gom Tap̱a ki sule/ sule/ mo.
Amen dhali Amen.