AWARKA/ JIN ’KONA ’BANI KWARA MO
73
Gway ma Asap̱ mo.
1 Ka jiŋ gana/ Arumgimis ta a’di jin ’boro’d gom uni kun dhelel ma du mo,
gom uni gwansan kun dhelelkin eya du mo.
2 Bahili gom aha/ mo tani sho’k pem ’dishi ’twa/ ’taki dheres mo,
ŋaṯgin pem ’disha’dish ’taki yeres mo.
3 Haali/ aha/ tana dhap̱an gom uni kun dhu is ki ca mo,
ki aha/ p̱arkina mo jin rusa to ki rus gom uni kun ta thus ki thus e mo.
4 Haali/ uni dar gi mo jin su’k uniya du ka war mo.
Buŋgwar is buni c̱a’b ki c̱ur c̱ur mo dhali c̱a’b ki ’thiḵil ’thiḵil mo.
5 Uni ṯocu ’kus me’d ’kwanin tiyaa?
Dhali uni doru ki to jin woci is she/ me’d ’kwanin tiyaa?
6 Wakan uni dhu is ki ca gom neram buni kun hitha uni i’ba/ mo,
dhali mo ma bujur jin bujurkina uni mo tani a’di ’kamki uni is mo me’d burrinye/ mo.
7 Em buni dhethadhe’th gom momoṯ buni mo,
adum buni a’di kumkunu ’twa/a ’cesh ki mii ma p̱ali mo.
8 Uni ’theḵ shushi mis mo dhali o gwo ki mo jin dup̱uwa dup̱ i e mo.
Mmodhuna uni is buni eya tente/ ki ṯẖorony mo tani uni ki ruma rum gom mo jin miinu sirica siri’c ki sho’k mo.
9 Uni ki ḵa’d ’twam buni mmosor momis mo
dhala le’d buni a’di ḵalki ’pen ḵany e mony’cesh mo.
10 Dhali gom gwo gi wakan mo tani ’kwani ṯu’kkin mo dhali maŋ uni mo
dhali gam to shiyi’da kamu/ e uni yisa.
11 Dhali uni o gwo mo ki: Ki tonta si’da/ imish ma Arumgimis mo?
A/a’di jin Caa e ki Ca nyiṯẖki toŋ kamuwa?
12 Hili mo mo ma, uni gwansan ita thus ki thus mo.
Isa yempa/ uni ’koni mo jin ’ka’da mii ’ba/ ki ’ka’d mo
dhali uni mara to kun tana uni pa ki pa is mo.
13 Dhali aha/ ki p̱e’th mo tani aha/ karkina dum pem ki dhelel dhelel mo
dhali lam me’d pem e mo jin ’konu ka p̱o/ mo.
14 Haali/ ka tee ’baar mo tani aha/ dherkunu is bwa mo,
dhali dorkunu isa yempa/ mon’thamo/ mo.
15 Waḵki/ aha/ mina ’taki o gwo mo ki: Aha/ mina o gwo wakan mo tani
aha/ mina ’taki diki ta a’diŋ gana/ goma nyaḵum yil gi uc̱im pini mo.
16 Hili ki aha/ kulumkina gwo ibwa mmomish gwo yansan ’ban mo tani
a’di midi ’taki wayaa/ e ki to jin midi wu is e mmomii mo,
17 ntagi aha/ yakina e mo ma Arumgimis jin ḵogu mo,
dhali yan’ko’d aha/ ki nyiṯẖ ’pemen gi ’ko’d ’buni mo.
18 Ka jiŋ gana/ /e ki dhu uni e mo jin yeresa/ yeres mo.
/E ki dhal uni bway mo mmoṯa’k e mo jin kup̱u/ mo.
19 Uni ’ce’dki sho’k kadhamowa?
Uni dhidhu sho’k ka pupush ka dhan mii jin ta’da pure/ ka pure/ mo.
20 Uni wana e ki jan jin shu’bu/ mo me’d jin merkina jan ’deŋ kamu/ e mo.
’Peni momer e mo tani um ki waḵ to munn buni mo.
21 Ka ḵashiram pem ḵa/ki’d ki ḵa/ mo tani
dhali ki aha/ su’kkunu eya du mo,
22 aha/ takina dholgon mo dhali ta p̱us mo tani
aha/ wana e ki tombwaasho ’kup̱ ki /e mo.
23 Bahili aha/ dina mmoṯikir c̱a’b nyaḵki /e mo.
/E bu’thki me’da bim poros pem mo.
24 /E ki shu aha/ bway ki gwom pini jin logomkina /e mo
dhali yan’ko’d /e mini bu’th aha/ mmotaḵ mo.
25 Kaja a’di itaka/ e momis mo? Hili diki ta jasi /eya?
Dhali to p̱iyi’d e mony’cesh yan mo mmo/oka/ bwa mo mmodhal /e ka p̱o/ mo.
26 Buŋgwar is pem dhala dum pem mini ’taki ush me’d mo tani
hili Arumgimis a’di ta’da Man’bitha dum pem is mo dhali Amanpwaḵ ki aha/ to jin miga/ ta ki sule/ sule/ mo.
27 Haali/ hili mo mo ma, uni gwansan kun si’dkin ’peni /e mo tani minu ’ce’d sho’k mo be.
/E ki kar mo jin daḵu gwo ’kup̱ mo gom uni gwansan kun ṯori gwon thus ap̱o/ /e mo.
28 Hili gom aha/ mo tani a’di ’boro’d jin miga/ ’disha Arumgimis is mo.
Aha/ karkina Tap̱a Arumgimis mo mmota a’di jin hurga/ jwa icine/ mo,
ki aha/ mina ṯora ris miim pini mo.