116
1 Aha/ mina en Tap̱a mo haali/ a’di ciḵki ko gi
’twam pem mo jin ’thoka/ ka di’b me’di is mo.
2 Haali/ a’di ḵa’dki bwany’cem piti ki aha/ mo
wakan aha/ mina yuḵ a’di isi ki me’d jin dika/ ki e mo.
3 Agume/ gi mowu uni ’kamki aha/ is mo,
anyoḵ ma Haawiya uni bu’thki aha/ mo.
Aha/ ’kosha is ka nyor mo eya c̱is pem mo dhali ’pe’d she/ mo.
4 Yan’ko’d aha/ ki yuḵ gway gi Tap̱a mo mmo/o gwo mo ki:
Ayy Tap̱a, aha/ yuḵa /e mo, tayi mondiki/em pem is ki me’d mo.
5 Tap̱a a’di ta’da ’the ka ’the mo dhali ta’da ḵar/e mo,
Arumgimis bana jin miimii mo.
6 Tap̱a a’di ’tashki uni ’twa/ mo uni kun wana she/ is is kan mo,
ki aha/ guyunu ka luŋgu’b e moŋgwa’dga/ mo tani a’di taki aha/ is ki me’d mo.
7 Doḵi ka nyaŋ’ko’d, ayy ḵashiram pem, e mosi/is pini mo,
haali/ Tap̱a a’di ṯu/ulki’d nyaḵki /e ki mii jin isha to ka enthus gom /e mo.
8 Haali/ /e ’cuḵkina ḵashiram pem ’peni mowu mo,
dhali em pem ’peni jabu’th jin wolki’d mo,
dhali sho’k pem ’peni mo jin gwoluwa gol mo.
9 Aha/ yakina e bwambori Tap̱a mo
e mony’cesh jin ’konuki/e mo.
10 Aha/ karkina moŋgam gwo is pem mo, isi kani me’d jin okika/ gwo mo ki:
Aha/ tashu ka dhan mo jin jwakaṯkunuwa jwakaṯ jin shiyi’d mo.
11 Aha/ ona gwo e mom pem jin dumbulkika/ bway mo ki:
’Kwani ’baar mo tan ga ’teŋ kap̱e/ jin ta jim ma p̱e’th mo.
12 Ata a’di jin miga/ c̱i ki Tap̱a mo
goma ris tom piti ’baar kun ishkin ka enthus gom aha/ mo?
13 Aha/ mina ’deka ḵubbaaya gi mowoṯẖ ma Arumgimis ki mis mo
dhali yuḵ gway gi Tap̱a mo.
14 Aha/ mina c̱i gwom pem jin oka/ is ki Tap̱a mo
e buŋ’kus ma ris ’kwanim piti ’baar mo.
15 Yinthoŋ gana/ e jis/e gi Tap̱a mo,
a’di ita wu ki unim piti kun dhunu ki she/ ki dhelel dhelel mo.
16 Ayy Tap̱a, aha/ tana c̱iŋkinam pini mo.
Aha/ tana c̱iŋkinam pini mo, a’di jin ta ya/ gi nyaranyc̱iŋkinam pini mo be.
/E ki ’cuḵ mondeḵ pem mo.
17 Aha/ mina c̱i to jin ’ciṯẖu/ ’kus ki bwa jin ’boruwa ’bor i is mo
dhali yuḵ gway gi Tap̱a mo.
18 Aha/ mina c̱i gwom pem jin oka/ is ki Tap̱a mo
e buŋ’kus ma ris ’kwanim piti ’baar mo,
19 eya pije/ gi gu’b gi ’kup̱ ḵany gi Tap̱a mo,
e bwaman um mo tani, ayy Urushaliim.
Maŋi Tap̱a mo.